เอาใจช่วย ยิมนาสติก ลัดฟ้าชิงแชมป์เอเชียศึก ฮ่องกงโอเพ่น
 เพื่อเป็นการชิมลาง และเป็นการหาข้อมูลของคู่แข่งก่อนลงสนามใหญ่ เอเชียนเกมส์ กลางปีนี้ ที่ประเทศอินโดนีเซีย,วันที่ 14 ม.ค.61 ความเคลื่อนไหวของนักกีฬายิมนาสติกทีมชาติไทย หลังจากที่ได้เรียกเก็บตัวฝึกซ้อมมาอย่างต่อเนื่องตั้งแต่เมื่อปลายปีที่แล้ว โดยยิมนาสติกศิลป์หญิง ซ้อมอยู่ที่ศูนย์ฝึกกีฬาในร่มภายในการกีฬาแห่งประเทศไทย หัวหมาก ส่วนยิมนาสติกลีลา และยิมนาสติกศิลป์ชาย เก็บตัวฝึกซ้อมที่ศูนย์ฝึกเพื่อการแข่งขันของสมาคมกีฬายิมนาสติกแห่งประเทศไทย ซอยเพชรเกษม 81 ภายใต้การคุมฝึกซ้อมของผู้ฝึกสอนชาวไทยและชาวต่างชาติ,น.ต.ศรายุทธ พัฒนศักดิ์ นายกสมาคมกีฬายิมนาสติกแห่งประเทศไทย เปิดเผยว่า โปรแกรมการแข่งขันของนักกีฬายิมนาสติกปีนี้ค่อนข้างแน่น โดยรายการแรก เตรียมส่งนักกีฬายิมนาสติกศิลป์เข้าร่วมแข่งขันรายการฮ่องกงโอเพ่น ระหว่างวันที่ 18-23 ม.ค. ที่เขตปกครองพิเศษฮ่องกง โดยนักยิมนาสติกของไทยที่ส่งแข่ง 4 คน ประกอบด้วย น.ส.ศศิวิมล เมืองพวน และ น.ส.กัญญาณัฐ บุญเทิง ส่วนนักกีฬายิมนาสติกชาย ได้แก่ ทิษณุพรรณ วิเชียร-ประดิษฐ์ และฑิฆัมพร สุรินทรทะ,นอกจากนี้ ในระหว่างวันที่ 12-14 ม.ค. สหพันธ์ยิมนาสติกแห่งเอเชีย ได้ประชุมคณะกรรมการยิมนาสติกฝ่ายเทคนิคแห่งเอเชีย โดยในการนี้ คณะกรรมการสมาคมกีฬายิมนาสติกแห่งประเทศไทย ได้มีตำแหน่งสำคัญในฐานะประธานฝ่ายเทคนิคแห่งอาเซียนทั้ง 3 คน โดย ดร.กุสุมาลย์ ประเสริฐศรี ในฐานะประธานเทคนิคยิมนาสติกลีลา, กนกรัตน์ ตันติกรพรรณ ประธานเทคนิคยิมศิลป์หญิง และ นายศักดิ์สิทธิ์ สุวรรณษา เป็นประธานเทคนิคยิมนาสติกศิลป์ชาย ต้องเดินทางไปเข้าร่วมประชุมกับคณะกรรมการฝ่ายเทคนิคยิมนาสติกแห่งเอเชีย ที่ประเทศกาตาร์ ถือว่าเป็นการสร้างชื่อเสียง และเครดิตให้กับประเทศไทยเป็นอย่างมาก,ส่วนในระหว่างวันที่ 29 เม.ย.-2 พ.ค. สมาคมฯเตรียมส่งนักกีฬาเข้าร่วมแข่งขันยิมนาสติกลีลาชิงแชมป์เอเชีย ที่กรุงกัวลาลัมเปอร์ ประเทศมาเลเซีย ซึ่งเป็นรายการใหญ่มีชาติมหาอำนาจในทวีปเอเชีย เข้าร่วมแข่งขันจำนวนมาก โดยทีมชาติไทยส่งแข่งขัน ประเภทกรุ๊ป จำนวน 6 คน เป็นทีมชาติชุดใหญ่ทั้งสิ้น ประกอบด้วย น.ส.ปัญจรัตน์ ประวัติโยธิน, น.ส.เบญจพร ลิ้มพานิชย์, น.ส.มนัสนันท์ ชัยธีระภัทรพงษ์, น.ส.พรชนิตว์ จันทราบุตร ที่เหลืออีก 2 คน เป็นนักกีฬาทีมชาติระดับเยาวชน ขณะที่ประเภทเดี่ยว มี 2 คน ได้แก่ น.ส.ธัญญพัทธ์ สังวรโยธิน และ น.ส.กานต์พิชชา พัฒนศักดิ์ นอกจากนี้ยังส่งประเภทเยาวชนอีกจำนวน 3 คน คือ ด.ญ.พิรดา พีรมธุกร, ด.ญ.ดลพร ชุ่มชูจันทร์ และ ด.ญ.ณัฏฐ์ กุลสนาวงศ์,ดร.กุสุมาลย์ ประเสริฐศรี ในฐานะผู้จัดการทีมชาติไทย กล่าวว่า โดยชุดใหญ่เป็นการชิมลางคู่ต่อสู้ ต้องการศึกษาท่ายาก เป็นการรู้เขารู้เรา ก่อนกลับมาแก้ไข และพัฒนาสู่ท่าที่ยากขึ้นไปอีก เพื่อเป็นการลุ้นเหรียญในการแข่งขันกีฬาเอเชียนเกมส์ กลางปีนี้ ที่ประเทศอินโดนีเซีย ส่วนระดับเยาวชน เป็นการคัดเลือกเพื่อคว้าสิทธิ์เข้าร่วมแข่งขันกีฬายูธโอลิมปิกเกมส์ ระหว่างวันที่ 6-18 ต.ค.ที่กรุงบัวโนสไอเรส ประเทศอาร์เจนตินา
สมาคมกีฬายิมนาสติกแห่งประเทศไทย เตรียมส่งนักกีฬาทีมชาติชุดใหญ่ ทั้งยิมศิลป์และยิมลีลา เข้าร่วมแข่งขัน 2 รายการใหญ่ ชิงแชมป์เอเชีย และ ฮ่องกง โอเพ่น
น.ต.ศรายุทธ พัฒนศักดิ์,สมาคมกีฬายิมนาสติกแห่งประเทศไทย,ยิมนาสติก